Ir-Regolament tal-Kummissjoni (KEE) Nru 2320/89
tat-28 ta’ Lulju 1989
għall-rekwiżiti minimi ta’ kwalità għall-ħawħ fil-ġulepp u l-ħawħ fis-sugu naturali tal-frott għall-applikazzjoni ta’ l-iskema ta’ għajnuna produttiva
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 426/86 ta’ l-24 ta’ Frar 1986 fuq l-organiżżazzjoni komuni tas-suq fi prodotti proċessati mill-ħaxix u l-frott [1], kif l-aħħar emendat mir-Regolament (KEE) Nru 1125/89 [2], u b’mod partikulari f’Artikolu 6(4) tiegħu
Filwaqt li Artikolu 2(1) tar-Regolament (KEE) Nru 426/86 stabbilixxa skema ta’ għajnuna produttiva għal xi prodotti; filwaqt li Artikolu 6(1)(b) jispeċifika li l-għajnuna għandha tingħata biss għall-prodotti li jikkonformaw mall-ħtiġiet minimi ta’ kwalità li għandhom jiġu stipulati;
Filwaqt li l-iskop ta’ ħtiġiet minimi ta’ kwalità bħal dawn hi li jevitaw il-fabbrikazzjoni ta’ prodotti li m’hemmx domanda għalihom jew prodotti li kienu joħolqu distorzjoni fis-suq; filwaqt li l-ħtiġiet għandhom jiġu bbażati fuq proċeduri ta’ fabbrikazzjoni tradizzjonali u ġusti;
Billi r-Regolament tal-Kummissjoni (KEE) Nru 1290/85 [3] stabbilixxa l-livelli minimi ta’ kwalità għall-ħawħ fil-ġulepp; filwaqt li l-provvedimenti stipulati hemm għandhom jiġu adattati sabiex jieħdu kont ta’ l-estensjoni ta’ l-iskema ta’ għajnuna għall-ħawħ ippriservat fis-sugu naturali tal-frott kif jipprovdi għalihom ir-Regolament tal-Kunsill (KEE) hawn fuq imsemmi Nru 1125/89; filwaqt li, għal skopijiet ta’ ċarezza l-ħtiġiet minimi ta’ kwalità hekk adattati għandhom jiġu miktuba f’test ġdid;
Filwaqt li l-ħtiġiet ta’ kwalità stipulati f’dan ir-Regolament jistabbilixxu regoli oħra ta’ applikazzjoni minbarra l-provedimenti tar-Regolament (KEE) Nru 1599/84 tal-5 ta’ Ġunju 1984 li jistipula regoli dettaljati għall-applikazzjoni tas-sistema ta’ għajnuna produttiva għal prodotti pproċessati mill-ħaxix u l-frott [4], kif l-aħħar emendat mir-Regolament (KEE) Nru 2260/89 [5];
Billi l-miżuri li jipprovdi għalihom dan ir-Regolament huma konformi ma’ l-opinjoni tal-Kumitat ta’ Ġestjoni għall-Prodotti Proċessati mill-Ħaxix u l-Frott,
ADOTTAT DAN IR-REGOLAMENT:
Artikolu 1
Dan ir-Regolament jistipula l-ħtiġiet minimi ta’ kwalità li l-ħawħ fil-ġulepp u/jew il-ħawħ fis-sugu naturali tal-frott, kif definit f’Artikolu 1 tar-Regolament (KEE) Nru 1599/84, għandu jikkonforma magħhom sabiex jikkwalifika għall-għajnuna produttiva li jagħmel tajjeb għaliha Artikolu 2 tar-Regolament (KEE) Nru 426/86.
Artikolu 2
Għall-fabbrikazzjoni tal-ħawħ fil-ġulepp u/jew il-ħawħ fis-sugu naturali tal-frott, biss ħawħ ta’ l-ispeċi Prunus persica L. għandu jintuża, eskluż iċ-ċiprisk. Il-prodott mhux proċessat għandu jkun frisk, sħiħ, nadif u tajjeb għall-ipproċessar.
Il-prodott mhux proċessat jista’ jkun ġie mkessaħ qabel ma ntuża għall-fabbrikazzjoni tal-ħawħ fil-ġulepp.
Artikolu 3
1. Il-ħawħ fil-ġulepp u/jew fis-sugu naturali tal-frott għandu jiġi fabbrikat f’wieħed mill-istili definiti fil-paragrafu 2.
2. Għall-iskopijiet ta’ dan ir-Regolament l-istili huma definiti kif segwit:
(a) "frotta sħiħa" tfisser il-frotta sħiħa, mingħajr ma l-għadma ġiet maqlugħa;
(b) "nofsijiet" ifisser il-frotta bl-għadma maqlugħa maqtugħa vertikalment f’żewġ partijiet bejn wieħed u ieħor indaqs;
(ċ) "kwartijiet" ifisser il-frotta bl-għadma maqlugħa maqtugħa f’erba’ partijiet bejn wieħed u ieħor indaqs;
(d) "flieli" jfisser il-frotta bl-għadma maqlugħa maqtugħa f’iktar minn erba’ partijiet forma ta’ felli;
(e) "dadi" jfisser il-frotta bl-għadma maqlugħa maqtugħa f’partijiet forma ta’ kubi.
3. Kull kontenitur bil-ħawħ fil-ġulepp u/jew il-ħawħ fis-sugu naturali tal-frott għandu jżomm fih biss stil wieħed, u l-frott jew il-biċċiet hemmhekk għandhom ikunu prattikament ta’ qies uniformi. L-ebda tip ieħor ta’ frott ma jista’ jinsab fil-kontenitur.
4. Il-kulur tal-ħawħ fil-ġulepp għandu jkun karatteristiku għat-tip użat. Porzjonijiet li kienu, ovvjament, ħdejn jew parti mill-ħofra ta’ l-għadma u li wara li ġew mqiegħda fil-laned kienu ftit li xejn skulurati huma kkunsidrati bħala ta’ kulur karatteristiku normali.
Kontenituri bil-ħawħ fil-ġulepp u/jew il-ħawħ fis-sugu naturali tal-frott m’għandhomx iżommu entitajiet b’partijiet ħodor.
5. Il-ħawħ fil-ġulepp għandu jkun ħieles minn materjal barrani ta’ nisel mhux veġetali u minn togħmiet u rwejjaħ barranija. Il-frott għandu jkun imlaħħam u jista’ jvarja fit-torija imma la għandu jkun eċċessivament artab u lanqas eċċessivament iebes.
6. Il-ħawħ fil-ġulepp għandu jkun prattikament ħieles minn:
(a) materjal barrani ta’ oriġini veġetali;
(b) qoxra;
(ċ) entitajiet imtabba’.
Frott sħiħ, nofsijiet u kwartijiet għandhom ukoll ikunu prattikament ħielsa minn entitajiet mekkanikament imħassra.
Artikolu 4
1. Il-frott, jew il-biċċiet tiegħu, għandhom jiġu kkunsidrati prattikament ta’ qies uniformi meta, ġol-kontenitur, il-piż ta’ l-akbar entità mhuwiex aktar mill-piż daqs darbtejn ta’ l-iċken entità.
Jekk hemm inqas minn 20 entità ġol kontenitur, entità waħda tista’ tiġi njorata. Fl-istabbiliżżazzjoni ta’ l-akbar u l-iċken entità, entitajiet imfarrka m’għandhomx jiġu meqjusa.
2. Għall-iskopijiet ta’ Artikolu 3(4), il-kuluri li ġejjin għandhom jiġu meqjusa normali għal tip:
- l-isfar, inklużi tipi varjetali fejn il-kulur predominanti jvarja minn isfar ċar għal oranġjo ħamrani qawwi,
- l-abjad, inklużi tipi varjetali fejn il-kulur predominanti jvarja minn abjad għal abjad safrani.
3. Il-ħawħ fil-ġulepp u/jew il-ħawħ fis-sugu naturali tal-frott għandu jiġi meqjus bħala fi qbil ma’ Artikolu 3(6) fejn it-tolleranzi li jsegwu mhumiex maqbuża:
| Stil |
Sħiħ, nofsijiet u kwartijiet | Oħrajn |
L-għadma jew materjal ta' l-għadma | Żewġ għadmiet | Żewġ għadmiet |
Entitajiet imtabba' | 10 % skond in-numru | 1500 gramma |
Entitajiet mekkanikalment imħassra | 5 % skond in-numru | Mhux applikabbli |
Qoxra | 150 cm2 spazju aggregat | 150 cm2 spazju aggregat |
Materjal barrani ta' oriġini veġetali | 20 biċċa | 20 biċċa |
Il-tolleranzi aċċettati, barra minn dawk fissati permezz ta’ riferenza għan-numru perċentwali huma għal kull 10 kilogrammi piż nett imsaffi.
L-għadam m’għandhomx jiġu meqjusa bħala difett fil-ħawħ sħiħ fil-ġulepp u/jew fis-sugu naturali tal-frott.
4. Għall-iskopijiet ta’ paragrafu 3:
(a) "l-għadma jew il-materjal ta’ l-għadma" jfisser għadam sħiħ jew biċċiet li huma iebsa u jaqtgħu.
Frak ta’ l-għadam ta’ inqas minn 5mm fl-ikbar dimensjonijiet li m’għandux ponot jew trufijiet jaqtgħu huwa njorat. Biċċiet ta’ l-għadam, huma meqjusa ekwivalenti għal għadma waħda meta:
- biċċa waħda hija akbar minn nofs għadma, jew
- instabu total ta’ tlett biċċiet;
(b) "entitajiet imtabba’" jisser frott b’skulurazzjoni fil-wiċċ jew tikek li jikkuntrastaw definittivament mal-kulur ġenerali u li jistgħu jippenetraw fil-laħam, b’mod partikulari tbenġil, ġdim, u skulurazzjoni skura;
(ċ) "entitajiet mekkanikalment imħassra" jfisser entitajiet li ġew maqsuma f’partijiet definittivi, u dawn l-istess biċċiet kollha kemm huma ekwivalenti għad-daqs ta’ entità waħda sħiħa huma meqjusa bħala entità waħda, jew entitajiet fejn il-qtugħ kien żejjed u jinkludi tħaffir serju fil-wiċċ ta’ l-entitajiet li jnaqqas sostanzjalment mid-dehra. Nofsijiet li m’humiex maqtugħa vertikalment għandhom ukoll jiġu meqjusa bħala mekkanikament imħassra;
(d) "qoxra" tfisser kemm il-qoxra mwaħħla mal-laħam tal-ħawħa, kemm il-qoxra misjuba mitluqa fil-kontenitur;
(e) "materjal barrani ta’ oriġini veġetali" jfisser materjali veġetali li huma irrilevanti għall-frotta nfisha jew li ġew imwaħħla mal-frotta friska imma li suppost kellhom jiġu mwarraba matul l-ipproċessar, b’mod partikulari z-zkuk u l-weraq u bċejjeċ bħal dawn. Il-qoxra u l-materjal ta’ l-għadma għandhom, madanakollu, jiġu eżklużi.
Artikolu 5
1. Il-ħawħ u l-ġulepp u/jew is-sugu naturali tal-frott f’kontenitur għandu jokkupa mill-inqas 90 % tal-kapaċità ta’ l-ilma tal-kontenitur.
2. Il-piż nett imsaffi tal-frott għandu f’medja jkun għall-inqas ekwivalenti għall-perċentwali segwenti tal-kapaċità ta’ l-ilma, espressa fi grammi, tal-kontenitur:
Stil | Kontenituri b'kapaċità nominali ta' l-ilma ta' |
425 ml jew aktar | inqas minn 425 ml |
Sħaħ | 52 | 50 |
Nofsijiet | 55 | 50 |
Kwartijiet | 58 | 50 |
Flieli | 58 | 50 |
Dadi | 58 | 55 |
3. Fejn il-ħawħ fil-ġulepp u/jew il-ħawħ fis-sugu naturali tal-frott huwa ppakkjat f’kontenituri tal-ħġieġ, il-kapaċità ta’ l-ilma għandha tiġi mnaqqsa b’20ml qabel ma l-perċentwali msemmija f’paragrafi 1 u 2 huma kkalkulati.
4. Kull kontenitur għandu jiġi mmarkat b’riferenza li tidentifika d-data u s-sena ta’ produzzjoni u l-proċessur. L-immarkar, li jista’ jkun taħt forma ta’ kodiċi, għandu jiġi approvat mill-awtoritajiet kompetenti fl-Istat Membru fejn isseħħ il-produzzjoni, u dawn l-awtoritajiet jistgħu jadottaw proviżżjonijiet oħra fejn jidħol l-immarkar innifsu.
Artikolu 6
Il-proċessur għandu kuljum u f’intervalli regolari matul il-perjodu ta’ l-ipproċessar jivverifika li l-ħawħ fil-ġulepp u/jew fis-sugu naturali tal-frott jaqbel mal-ħtiġiet għall-kwalifikazzjoni għall-għajnuna. Ir-reżultat tal-verifika għandu jiġi rrekordjat.
Artikolu 7
Ir-Regolament (KEE) Nru 1290/85 huwa hawnhekk imħassar.
Artikolu 8
Dan ir-Regolament għandu jibda jseħħ fil-ġurnata tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika b’mod effettiv mill-1 ta’ Lulju 1989.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-28 ta’ Lulju 1989.